62018TJ0574_RES
Kawża T‑574/18
Agrochem-Maks d.o.o.
vs
Il‑Kummissjoni Ewropea
Sentenza tal-Qorti Ġenerali (Ir-Raba’ Awla) tat‑28 ta’ Mejju 2020
“Prodotti għall-protezzjoni tal-pjanti – Sustanza attiva oksasulfuron – Nuqqas ta’ tiġdid tal-approvazzjoni għall-finijiet tat-tqegħid fis-suq – Obbligu ta’ motivazzjoni – Artikolu 41(2)(ċ) tal-Karta tad-Drittijiet Fundamentali – Żball manifest ta’ evalwazzjoni – Artikolu 6(f) tar-Regolament (KE) Nru 1107/2009 u Punt 2.2 tal-Anness II tar-Regolament Nru 1107/2009 – Prinċipju ta’ prekawzjoni”
Agrikultura – Approssimazzjoni tal-leġiżlazzjonijiet – Tqegħid fis-suq ta’ prodotti għall-protezzjoni tal-pjanti – Regolament Nru 1107/2009 – Tiġdid tal-awtorizzazzjoni – Setgħa diskrezzjonali tal-Kummissjoni – Stħarriġ ġudizzjarju – Portata
(Regolament tal-Parlament Ewropew u tal-Kunsill Nru 1107/2009)
(ara l-punti 61 sa 65, 88)
Agrikultura – Approssimazzjoni tal-leġiżlazzjonijiet – Tqegħid fis-suq ta’ prodotti għall-protezzjoni tal-pjanti – Regolament Nru 1107/2009 – Tiġdid tal-awtorizzazzjoni – Implimentazzjoni tal-proċedura ta’ tiġdid – Marġni ta’ diskrezzjoni tal-Kummissjoni u tal-Awtorità Ewropea għas-Sigurtà tal-Ikel (EFSA)
(Regolament tal-Parlament Ewropew u tal-Kunsill Nru 1107/2009; Regolament tal-Kummissjoni Nru 844/2012, Artikoli 13 u 14)
(ara l-punti 91, 93)
Agrikultura – Approssimazzjoni tal-leġiżlazzjonijiet – Tqegħid fis-suq ta’ prodotti għall-protezzjoni tal-pjanti – Regolament Nru 1107/2009 – Tiġdid tal-awtorizzazzjoni – Talba għal tiġdid iddikjarata ammissibbli iżda li tippreżenta lakuni fid-data – alba għal informazzjoni supplimentari għall-evalwazzjoni tal-mertu tal-fajl – Ammissibbiltà
(Regolament tal-Parlament Ewropew u tal-Kunsill Nru 1107/2009, Artikoli 4 u 6(f), u Anness II, Punt 2.2, Regolament tal-Kumissjoni Nru 844/2012, Artikoli 7, 8, 11(5) u 13(3))
(ara l-punti 106, 121)
Agrikultura – Approssimazzjoni tal-leġiżlazzjonijiet – Tqegħid fis-suq ta’ prodotti għall-protezzjoni tal-pjanti – Regolament Nru 1107/2009 – Applikazzjoni tal-prinċipju ta’ prekawzjoni – Stħarriġ ġudizzjarju – Limiti – Żball manifest ta’ evalwazzjoni
(Artikoli 9, 168(1) u 191(2) TFUE; Karta tad-Drittijiet Fundamentali tal-Unjoni Ewropea, Artikolu 35)
(ara l-punti 113 sa 116)
Dritt tal-Unjoni Ewropea – Prinċipji – Prinċipju ta’ prekawzjoni – Portata – Linji gwida għall-użu tal-prinċipju ta’ prekawzjoni – Modalitajiet tal-eżami tal-vantaġġi u tal-oneri li jirriżultaw mill-azzjoni jew mill-assenza ta’ azzjoni
(Artikolu 191(2) TFUE; Komunikazzjoni tal-Kummissjoni COM(2000)1 final, punt 6.3.4)
(ara l-punti 118 sa 119)
Sunt
Fis-sentenza Agrochem-Maks vs Il-Kummissjoni (T‑574/18), mogħtija fit‑28 ta’ Mejju 2020, il-Qorti Ġenerali ċaħdet rikors intiż għall-annullament tar-Regolament ta’ Implimentazzjoni 2018/1019 (
1
), li jikkonċerna n-nuqqas ta’ tiġdid tal-approvazzjoni tas-sustanza attiva oksasulfuron.
Ir-rikorrenti hija kumpannija rregolata mid-dritt Kroat li tikkummerċjalizza prodotti għall-protezzjoni tal-pjanti fil-Kroazja, fosthom erbiċida bbażata fuq l-oksasulfuron. Din is-sustanza attiva kienet tifforma parti mis-sustanzi attivi meqjusa approvati skont ir-Regolament Nru 1107/2009 (
2
). Dan ir-regolament jiddetermina l-kriterji ta’ approvazzjoni ta’ sustanza attiva u l-kundizzjonijiet għat-tiġdid tal-approvazzjoni ta’ tali sustanza, peress li l-implimentazzjoni tal-proċedura ta’ tiġdid hija rregolata mir-Regolament ta’ Implimentazzjoni Nru 844/2012 (
3
).
Ir-rikorrenti ressqet quddiem l-Italja, bħala Stat Membru relatur, talba għat-tiġdid tal-approvazzjoni tas-sustanza attiva oksasulfuron. Għall-ewwel, dan l-Istat qies li l-fajls ta’ tiġdid kienu suffiċjentement kompleti sabiex jippermettu evalwazzjoni fil-fond ta’ din is-sustanza u li l-informazzjoni pprovduta sostniet l-aċċettazzjoni tat-tiġdid tagħha. Madankollu, wara t-talba, mill-Awtorità Ewropea għas-Sigurtà tal-Ikel (EFSA), għal informazzjoni supplimentari lir-rikorrenti, l-Italja ppreżentat rapport rivedut ta’ evalwazzjoni li fih ikkonkludiet li, minħabba n-numru kbir ta’ lakuni fid-data, it-tiġdid tal-oksasulfuron ma setax jiġi approvat. Peress li l-informazzjoni disponibbli kienet insuffiċjenti sabiex jiġi konkluż li s-sustanza attiva kienet tissodisfa l-kriterji ta’ approvazzjoni previsti mir-Regolament Nru 1107/2009, il-Kummissjoni ffinalizzat ir-rapport ta’ tiġdid tas-sustanza inkwistjoni u adottat ir-Regolament ta’ Implimentazzjoni 2018/1019, li kkonkluda li l-approvazzjoni tal-oksasulfuron ma tiġġeddidx.
Insostenn tar-rikors tagħha, ir-rikorrenti qajmet diversi motivi, wieħed minnhom ibbażat fuq allegat ksur tad-dispożizzjonijiet tar-Regolament Nru 1107/2009 li jipprovdu li l-approvazzjoni jew it-tiġdid tal-approvazzjoni ta’ sustanza attiva jistgħu jkunu suġġetti għall-komunikazzjoni ta’ informazzjoni konfermattiva supplimentari. Fil-kuntest ta’ dan il-motiv, ir-rikorrenti ssostni li, għal dak li jirrigwarda l-approvazzjoni jew it-tiġdid tal-approvazzjoni ta’ sustanza attiva, in-natura kompleta tal-fajl hija vverifikata b’mod definittiv mill-Istat Membru relatur fl-istadju tal-ammissibbiltà tal-applikazzjoni. Għalhekk, fil-fehma tagħha, sa fejn l-Italja kienet iddikjarat ammissibbli t-talba għal tiġdid, l-EFSA ma setgħetx iktar tikkontesta n-natura kompleta tal-informazzjoni kkomunikata mir-rikorrenti.
Il-Qorti Ġenerali qieset li l-fatt li l-fajl ikun jinkludi formalment l-elementi kollha rikjesti mir-Regolament ta’ Implimentazzjoni Nru 844/2012 sabiex jitqies bħala ammissibbli ma jiddeterminax minn qabel il-kwalità tal-imsemmija elementi mil-lat xjentifiku, li tista’ teħtieġ studju fil-fond u tista’ tkun is-suġġett ta’ diverġenzi ta’ evalwazzjoni bejn l-Istat Membru relatur u l-EFSA, fir-rigward tan-natura suffiċjenti jew le tagħhom sabiex tintlaqa’ applikazzjoni għal tiġdid. Il-komunikazzjoni tad-dokumenti msemmija fir-Regolament ta’ Implimentazzjoni Nru 844/2012 għall-finijiet tat-tfassil ta’ fajl imsejjaħ “addizzjonali” tikkostitwixxi kundizzjoni ta’ ammissibbiltà tat-talba, li, jekk tiġi ssodisfatta, tagħti lok għall-evalwazzjoni tal-mertu tal-fajl. Għalhekk, il-fatt li t-talba tkun formalment iddikjarata ammissibbli ma jeskludix il-possibbiltà għall-Istat Membru jew għall-EFSA li sussegwentement tintalab, kif kien il-każ hawnhekk, informazzjoni addizzjonali u, jekk ikun il-każ, li jiġi konkluż li l-approvazzjoni ma tiġġeddidx.
Għaldaqstant, il-Qorti Ġenerali ddeċidiet li dan l-argument tar-rikorrenti kien infondat. Peress li ċaħdet ukoll l-argumenti l-oħra invokati mir-rikorrenti fil-kuntest ta’ dan il-motiv kif ukoll il-motivi l-oħra invokati insostenn tar-rikors, il-Qorti Ġenerali ċaħditu fl-intier tiegħu.
(
1
)	Regolament ta’ Implimentazzjoni tal-Kummissjoni (UE) 2018/1019 tat‑18 ta’ Lulju 2018 li jikkonċerna n-nuqqas ta’ tiġdid tal-approvazzjoni tas-sustanza attiva oksasulfuron, b’konformità mar-Regolament (KE) Nru 1107/2009 tal-Parlament Ewropew u tal-Kunsill dwar it-tqegħid fis-suq ta’ prodotti għall-protezzjoni tal-pjanti, u li jemenda r-Regolament ta’ Implimentazzjoni tal-Kummissjoni (UE) Nru 540/2011 (ĠU 2018, L 183, p. 14).
(
2
)	Regolament (KE) Nru 1107/2009 tal-Parlament Ewropew u tal-Kunsill tal‑21 ta’ Ottubru 2009 dwar it-tqegħid fis-suq ta’ prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (ĠU 2009, L 309, p. 1).
(
3
)	Regolament ta’ Implimentazzjoni tal-Kummissjoni (UE) Nru 844/2012 tat‑18 ta’ Settembru 2012 li jistabbilixxi d-dispożizzjonijiet meħtieġa għall-implimentazzjoni tal-proċedura ta’ tiġdid għas-sustanzi attivi, kif previst fir-Regolament (KE) Nru 1107/2009 (ĠU 2012, L 252, p. 26).